Strafsaak teen Matie-student kom‘n Skermgreep uit die video. Die student aan die Universiteit Stellenbosch (US) op wie se besittings die afgelope naweek geürineer is, het besluit om ŉ strafregtelike klag teen die vermeende boosdoener aanhangig te maak. Dit kom nadat die student aanvanklik besluit het om die oortreder te vergewe, maar later van plan verander het toe sy pa hom oorreed het dat die student verantwoording vir sy dade moet doen. Die voorval het Sondag by die Huis Marais-koshuis plaasgevind en ŉ video daarvan het soos ŉ veldbrand op sosiale media versprei. Mkuseli Kaduka, Babalo Ndwayana se pa, het Dinsdag aan eNCA gesê dat sy seun wel besluit het om ŉ strafregtelike klagte teen die student aanhangig te maak. Hy sal dit na verwagting Dinsdagmiddag aanhangig maak. “As die oortreder en sy familie berou oor die voorval het, sou hulle lankal na ons uitgereik het, maar nog niks van dié aard het al gebeur nie,” het Kaduka aan die nuuskanaal gesê. “Miskien sal hulle nou die erns van die situasie verstaan.” Ndwayana het aanvanklik aan die media gesê dat hy die saak nie verder gaan voer nie, en dat hy liefs wil vergeet en vergewe, berig News24. “Ek het daarop aangedring dat hierdie moet gebeur. “Ons leer ons kinders om te vergewe, maar in dieselfde asem leer ons hulle dat dade gevolge het. Hierdie daad regverdig gevolge.” Kaduka het ook gesê dat hy met afsku vervul was toe hy aanvanklik van die voorval te hore gekom het. Hy het hom in ŉ soms kru bewoorde plasing tot sosiale media gewend om sy frustrasies oor die situasie te kenne te gee. “Ek is nie verbaas oor die gedrag nie, maar ek is gewalg deur die stadige reaksie van diegene in beheer om die gepaste stappe teen hierdie seun te doen,” het hy geskryf. Die universiteit het vroeër gesê dat Ndwayana erg geskok is ná die voorval. Die beweerde oortreder is intussen voorlopig geskors en uit Huis Marais geskop. Volgens Kaduka het hy boonop magteloos gevoel ná die voorval. “Ek is in die Oos-Kaap en my seun in die Wes-Kaap en as sulke dinge gebeur, wil jy dadelik aan jou kind se sy wees.” Talle politieke partye, organisasies en instansies het reeds die voorval veroordeel. Die parlementêre portefeuljekomitee oor hoër onderwys, wetenskap en innovasie het sy afgryse oor die voorval uitgespreek en eis dat die universiteit se bestuur, onder leiding van prof. Wim de Villiers, verseker dat alle behoorlike dissiplinêre prosesse gevolg word om die voorval te hanteer. “Die komitee doen ŉ beroep op die universiteit om sy ondersoek na die voorval vinnig af te handel en sy bevindinge bekend te maak om die land gerus te stel dat hy streef na ŉ inklusiewe studentegemeenskap,” sê die komitee. “Geregtigheid moet seëvier vir die betrokke student en die komitee vra die universiteit om te verseker dat hulle die nodige geestesgesondheidsorg aan die betrokkenes bied.” Die US het reeds ŉ breedvoerige ondersoek na die voorval gelas en kan nie in dié stadium die moontlikheid van permanente skorsing of strafregtelike aanklagte uitsluit nie. Dr. Leon Schreiber, die DA se kiesafdelingshoof in Stellenbosch en lid van die US-raad, het reeds aan die registrateur van die universiteit geskryf om te versoek dat die saak dringend op die agenda vir die komende raadsvergadering geplaas word, “sodat die bestuur rekenskap kan gee van alle regstellende stappe wat gedoen is”. “Ons dring daarop aan dat dit met die nodige spoed, ywer en erns wat die situasie vereis, hanteer word.” Die politieke party GOOD het ook die voorval veroordeel en sê sedert dit aan die lig gekom het, het talle ander studente ook na vore gekom oor beweerde rassistiese voorvalle. “Te veel voorvalle is sonder gevolge onder die mat ingevee,” sê Brett Herron, LP en GOOD se sekretaris-generaal. “As die US deel wil wees van ŉ verenigde Suid-Afrika, moet hy die geskiedenis van rassistiese voorvalle op sy terrein, pak.”